ઓડેંસે (ડેનમાર્ક) તા.19: ભારતના સ્ટાર પુરુષ શટલબ કિદાંબી શ્રીકાંતે તેની કેરિયરમાં બીજીવાર મહાન ખેલાડી લિન ડેનને હરાવીને ડેનમાર્ક ઓપન બેડમિન્ટન ટૂર્નામેન્ટના કવાર્ટર ફાઇનલમાં પ્રવેશ કર્યોં છે. શ્રીકાંતની ટકકર હવે હમવતન સમીર વર્મા સામે થશે. દુનિયામાં છઠ્ઠો ક્રમ ધરાવતા શ્રીકાંતે પ્રી કવાર્ટરના મુકાબલામાં ચીનના પાંચ વખતના વર્લ્ડ ચેમ્પિયન અને બે વખતના ઓલિમ્પિક ગોલ્ડ મેડલિસ્ટ લિન ડેનને ત્રણ સેટની લડત બાદ 18-21, 21-17 અને 21-16થી હાર આપી હતી. શ્રીકાંત પહેલી ગેમ હારી ગયો હતો, પણ તેણે શાનદાર વાપસી કરીને મેચ જીતી લીધો હતો. શ્રીકાંત અને લિન ડેન વચ્ચે ઓવરઓલ આ પાંચમો મુકાબલો હતો. જેમાં ચીની ખેલાડીની બીજીવાર હાર મળી છે. આ પહેલા રિયો ઓલિમ્પિકમાં શ્રીકાંતને લિન ડેન સામે હાર સહન કરવી પડી હતી. જયારે 2014માં ચીન ઓપનમાં શ્રીકાંતે પહેલીવાર ડેનને હાર આપી હતી.